Predkladacia správa

Ministerstvo dopravy, výstavby a regionálneho rozvoja Slovenskej republiky, na základe iniciatívy MDVRR SR vypracovalo návrh zákona, ktorým sa mení a dopĺňa zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a ktorým sa dopĺňa zákon č. 220/2004 Z. z. o ochrane a využívaní poľnohospodárskej pôdy a o zmene zákona č. 245/2003 Z.z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov.  
Cieľom zmien je vytvoriť právny rámec na skvalitnenie, urýchlenie a zefektívnenie výstavby stavieb tzv. „významnej investície“ podľa zákona č. 175/1999 Z. z. o niektorých opatreniach týkajúcich sa prípravy významných investícií a o doplnení niektorých zákonov v znení neskorších predpisov. 
Novela zákona si kladie za cieľ zefektívnenie povoľovacích procesov, a to územného, stavebného konania a konania o odňatí pôdy z pôdneho fondu , a tým zvýšenie atraktívnosti podnikateľského prostredia v Slovenskej republike. Návrh zákona zachová koncepciu súčasnej právnej úpravy v oblasti územného a stavebného konania, avšak precizuje právnu úpravu týkajúcu sa významných investícií.
Návrh zákona má pozitívny vplyv na podnikateľské prostredie. Návrh zákona nemá vplyv na rozpočet verejnej správy, životné prostredie, sociálne vplyvy a vplyvy na informatizáciu spoločnosti.
Návrh zákona je v súlade s Ústavou Slovenskej republiky, ústavnými zákonmi, inými zákonmi a ostatnými všeobecne záväznými právnymi predpismi Slovenskej republiky,  s právom Európskej únie a s medzinárodnými zmluvami, ktorými je Slovenská republika viazaná.
Materiál prešiel medzirezortným pripomienkovým konaním a na rokovanie Legislatívnej rady vlády SR sa predkladá s rozpormi, ktoré sa nepodarilo odstrániť.